
Az implicit jelentésalkotás szerepe összeesküvés-elméletek internetes szövegeiben

A dolgozatban interneten megjelent összeesküvés-elméletek szövegeit elemzem esettanulmányokon keresztül nyelvészeti pragmatikai megközelítésben, előtérbe helyezve az implicit jelentések vizsgálatát. Arra vállalkozom, hogy: (i) az interneten terjedő összeesküvés-elméletek jellemzőit áttekintsem, (ii) a szövegekben fellelhető releváns befolyásolási stratégiákat feltárjam, valamint, hogy mindezt (iii) konkrét szövegek kvalitatív elemzésével mutassam be. Az elemzéssel az a célom, hogy felfedjem azokat az implicit jelentésképzési folyamatokat, amelyek utat nyitnak a befogadó rejtett befolyásolására. Hipotéziseim a következők: (i) Az internetes összeesküvés-elméletek szövegeiben megjelenő implicit jelentések manipulatívak lehetnek, valamint (ii) az implicitség alkalmazása az összeesküvés-elméletek diskurzusaira jellemző manipulatív stratégia.



